Prima Doamnă a Statelor Unite, mesaj pentru Carmen Iohannis: „A fost minunat să te avem la Casa Albă”
Prima Doamnă a Statelor Unite, Jill Biden, a transmis un mesaj pentru Carmen Iohannis, după ce aceasta a fost alături de Klaus Iohannis în vizită la Casa Albă.
„Carmen, a fost minunat să te avem la Casa Albă după ce m-ai primit cu grație în România acum doi ani. Nu voi uita niciodată cum tu și poporul român ați deschis brațele refugiaților care fug din Ucraina. A fost și încă mai este cu adevărat inspirational”, a scris Jill Bien pe Facebook.
"Bine ați revenit la Casa Albă!", i-a transmis, marți seară, Joe Biden lui Klaus Iohannis, care s-a aflat în vizită la Washington pentru a marca 20 de ani de când țara noastră face parte din NATO.
Președintele american a apreciat relația bună și de durată cu România, cu atât mai importantă de când Rusia a atacat Ucraina.
Cei doi lideri au vorbit și despre viitoarea conducere a NATO, fără să ajungă însă la o concluzie. Liderul american a marcat istoria aderării României la NATO cu o glumă.
Joe Biden, președintele SUA: "Îmi aminteam cu câteva clipe înainte să intrați că pe vremea când eram senator, cu... 180 de ani în urmă, am luptat din răsputeri pentru aderarea României la NATO, iar voi ați depășit toate așteptările".
Președintele român a sugerat că întâlnirea de la Casa Albă a fost stabilită nu cu mult timp înainte.
Klaus Iohannis, președintele României: "Vă mulțumesc că ați făcut posibilă, într-un timp atât de scurt, această întâlnire".
Joe Biden a transmis țării noastre mulțumiri pentru poziția pro-vest și pentru susținerea valorilor democrației.
Sursa: StirilePROTV
Dată publicare:
09-05-2024 20:53